На основу члана 37. став 2. тачка 3. Статута града Дервента („Службени гласник града Дервента“, број 6/21, 20/21 и 10/22) и члана 39. став 2. тачка 5. Закона о локалној самоуправи Републике Српске („Службени гласник Републике Српске“, број 97/2016, 36/2019 и 61/2021), Скупштина града Дервента на \_\_\_\_ сједници, одржаној дана \_\_\_\_\_\_\_\_\_\_\_\_\_\_\_\_\_\_\_\_\_\_\_ 2025. године, донијела је:

**ОДЛУКУ О ОКВИРУ ЗА СТРАТЕШКО ВОЂЕЊЕ ЈАВНО - ПРИВАТНОГ ДИЈАЛОГА**

Члан 1.

Јавно - приватни дијалог (у даљем тексту: „ЈПД“) представља један од кључних предуслова за стварање повољног пословног окружења и цјелокупан одрживи развој града Дервента. Успостављање и вођење ЈПД-а представља саставни дио функционисања локалне самоуправе. У циљу успостављања што квалитетнијег дијалога, град ће основати Привредни савјет, који чине представници приватног сектора и локалне самоуправе.

**ВИЗИЈА**

Члан 2.

Град Дервента има развијен и конкурентан приватни сектор, са којим се редовно консултује и заједнички налази рјешења за све актуелне проблеме заједнице и унапређење пословног окружења. Представници приватног сектора дају активан допринос у раду Привредног савјета града Дервента и заједно са представницима јавног сектора учествују у доношењу свих важних одлука за социоекономски развој цјелокупне заједнице.

**МИСИЈА**

Члан 3.

Мисија града Дервента јесте да обезбиједи приватном сектору правовремене информације, квалитетне савјете, услуге и подршку из области управљања локалним економским развојем, путем јавно - приватног дијалога, а све у циљу стварања повољнијих услова за развој пословања и конкурентности приватног сектора и привлачење нових домаћих и страних инвестиција.

**СТРАТЕШКИ ПРАВЦИ РАЗВОЈА ЈАВНО - ПРИВАТНОГ ДИЈАЛОГА**

Члан 4.

Град има за циљ да развија, проширује и унапређује јавно-приватни дијалог, кроз:

• Активно укључивање представника малих и средњих предузећа и инвеститора у консултације и процесе доношења одлука о кључним питањима развоја заједнице;

• Јавно, транспарентно и партиципативно разматрање свих одлука које се односе на потребе приватног сектора;

• Подстицање и унапређивање организационе културе која вреднује мишљење приватног сектора, партиципативност, иновирање, проактивност и континуирано учење и развој;

• Препознавање и истицање приватног сектора као важног ресурса заједнице;

• Мотивисање представника приватног сектора и цивилног друштва да се активно укључе у планирање, имплементацију и праћење развоја заједнице;

• Спровођење иницијатива приватног сектора за унапређење пословног окружења и конкурентности;

• Дефинисање политика и процедура које подржавају и подстичу индивидуалну и организациону ефикасност и ефективност, како градске управе, тако и приватног сектора;

• Унапређење квалитета услуга за приватни сектор;

• Подстицање приватног сектора на друштвенокорпоративну одговорност.

**УЛОГА ГРАДСКЕ УПРАВЕ У УНАПРЕЂЕЊУ ЈАВНО-ПРИВАТНОГ ДИЈАЛОГА**

Члан 5.

Градска управа иницира јавно - приватни дијалог, координира све активности које се тичу његове организације и вођења и пружа подршку у спровођењу иницијатива приватног сектора. Такође, градска управа врши мониторинг и надзор над свим активностима успостављања, вођења и јачања приватно - јавног дијалога. У ту сврху, Град успоставља послове управљања локалним економским развојем, који обухватају и пружање подршке свим облицима јавно - приватног дијалога.

**КЉУЧНЕ АКТИВНОСТИ ГРАДА У ОБЛАСТИ ЈАВНОПРИВАТНОГ ДИЈАЛОГА**

Члан 6.

1. Консултовање приватног сектора:

− Укључивање приватног сектора у процес стратешког планирања интегрисаног развоја заједнице,

− Укључивање приватног сектора у праћење имплементације стратешког плана,

− Анкетирање привредног сектора ради разумјевања општег стања и за специфичне потребе,

− Периодично посјећивање привредника и разматрање важних питања за њихов развој.

1. Информисање приватног сектора:

− Обавјештавање путем извјештаја, званичних дописа и циркуларних писама,

− Информисање путем писаних и електронских медија,

− Пласирање свих информација од значаја путем градске интернет презентације, односно, веб странице намијењене привреди.

1. Поступање по иницијативама приватног сектора:

− Подршка у спровођењу иницијатива и рјешавању проблема приватног сектора који се односе на побољшање услова за пословање на локалном нивоу,

− Подршка у спровођењу иницијатива које се односе на унапређење пословања локалних малих и средњих предузећа, нарочито у привредним секторима са потенцијалима за развој,

− Упућивање приједлога ка вишим нивоима власти и сарадња са другим јединицама локалне самоуправе у спровођењу иницијатива које се односе на побољшање свеукупног пословног окружења у Републици Српској и Босни и Херцеговини.

1. Савјетовање приватног сектора и пружање конкретне подршке и услуга у складу са исказаним потребама:

− Пружање подршке у приступању различитим фондовима,

− Пружање неопходне логистичке подршке постојећим и будућим инвеститорима,

− Обављање и других активности у складу са потребама приватног сектора и могућностима Града.

1. Укључивање приватног сектора у процес доношења одлука о развоју заједнице, унапређењу пословног окружења и конкурентности привреде унапређењу пословног окружења:

− Укључивање приватног сектора у одлучивање о развојним приоритетима,

− Укључивање приватног сектора у доношење одлука о свим важним питањима од значаја, укључујући и изградњу општинске инфраструктуре за потребе привреде и развоја производних локација.

Члан 7.

Ступањем на снагу ове одлуке престаје да важи ОДЛУКА О ОКВИРУ ЗА СТРАТЕШКО ВОЂЕЊЕ ЈАВНО - ПРИВАТНОГ ДИЈАЛОГА која је усвојена на Скупштини општине Дервента на 8. сједници, одржаној 26. маја 2017. године, Број: 01-022-149/17.

Члан. 8

Ова одлука ступа на снагу осмог дана од дана објављивања у „Службеном гласнику града Дервента“.

Број: ПРЕДСЈЕДНИК

Датум: СКУПШТИНЕ ГРАДА

**О Б Р А З Л О Ж Е Њ Е**

1. **ПРАВНИ ОСНОВ**

Одредбом члана 37. став 2. тачка 3. Статута града Дервента („Службени гласник града Дервента“, број 6/21, 20/21 и 10/22) и члана 39. став 2. тачка 5. Закона о локалној самоуправи Републике Српске („Службени гласник Републике Српске“, број 97/2016, 36/2019 и 61/2021) прописано је да Скупштина јединице локалне самоуправе доноси планове и програме развоја јединице локалне самоуправе, план локалног економског развоја, план инвестирања и план капиталног улагања.

1. **РАЗЛОЗИ ЗА ИЗРАДУ ОДЛУКЕ О ОКВИРУ ЗА СТРАТЕШКО ВОЂЕЊЕ ЈАВНО - ПРИВАТНОГ ДИЈАЛОГА**

Јавно – приватни дијалог пружа структурарни, партиципативни и инклузивни приступ политикама усмјереним на реформу управљања и пословне климе, нарочито тамо гдје су државне и ентитетске институције подбације. Локалне самоуправе које слушају приватни сектор имају веће шансе да креирају кредибилне мјере за конкурентности, а које остају у оквиру политичке и административне изводљивости.

Дијалог јавног и приватног сектора треба посматрати као процес учења, гдје су могуће грешке, али је важно одржати комуникацију, користити механизме који подржавају дијалог и доћи до добро идентификованих проблема које треба рангирати и идентификовати оне чије је рјешавање могуће. При томе, и градска управа и привреда треба да предузму одговорност за рјешавање идентификованих проблема.

Сарадња не треба да буде формализована, већ институционализована на начин који је прихватљив и изводљив као што се предвиђа овом Одлуком и осталим документима који ће произаћи из ове Одлуке.

Увођење нових пракси, као што је успостављање привредних савјета, не треба да негативно утиче на постојеће механизме и праксе које функционишу, јер је привредни савјет један од начина комуникације, али не и једини, тј. не представља замјену за друге видове комуникације градске управе и привреде.

Привреда од градске управе очекује разумијевање и подршку, са брзим реакцијама гдје је то могуће, јер захтјеви глобалног тржишта траже брзе реакције, па је потребно, гдје је могуће, имплементацију идентификованих приоритетних мјера иницирати одмах, чак и прије завршетка планског документа у којем ће бити садржане.

Такође врло важна улога техничког сектретаријата и гдје рад треба да обухвати реализацију иницијатива дефинисаних као приоритети, при чему је изузетно важно дефинисане иницијативе / приоритетне интервенције извести до краја.

ОБРАЂИВАЧ ПРЕДЛАГАЧ

ОДЈЕЉЕЊЕ ЗА ПРИВРЕДУ И ГРАДОНАЧЕЛНИК

ДРУШТВЕНЕ ДЈЕЛАТНОСТИ