**ПРИЈЕДЛОГ**

На основу члана 2. став 1. тачка л. и љ. Закона о комуналним дјелатностима („Службени гласник Републике Српске“, број: 124/11 и 100/17), члана 39. став 2. тачка 2. Закона о локалној самоуправи („Службени гласник Републике Српске“, број 97/16, 36/19 и 61/21) и члана 37. став 2. тачка 2. Статута града Дервента („Службени гласник града Дервента“, број: 6/21, 20/21 и 10/22), Скупштина града Дервенте, на 7. сједници, одржаној 29.05.2025. године, донијела је

**ОДЛУКУ**

**о начину и условима за прекопавање јавних површина**

**на подручју града Дервента**

Члан 1.

Овом одлуком утврђују се услови и начин прекопавања улица, тротоара, локалних и некатегорисаних путева, тргова, зелених површина и других јавних површина (у даљем тексту: јавне површине) у власништву града Дервента, а у сврху изградње, одржавања и реконструкције подземних инсталација и прикључка објеката на подземне инсталације.

Члан 2.

Под подземним инсталацијама, у смислу ове одлуке, подразумијевају се све врсте подземних инсталација.

Члан 3.

Прекопавање јавних површина може се вршити само уз сагласност надлежног градског одјељења (у даљем тексту: надлежно одјељење), гдје се детаљније утврђују начин и услови прекопавања.

Члан 4.

Захтјев за прекопавање јавне површине подноси инвеститор градње, власник објекта који се прикључује на подземне инсталације или власник инсталације, односно привредно друштво које управља том инсталацијом (у даљем тексту: подносилац захтјева), у зависности од сврхе због чега се тражи прекопавање.

Члан 5.

Уз захтјев за сагласност, подносилац је дужан приложити скицу локације прекопа.

Члан 6.

Сагласношћу за прекопавање јавне површине утврђује се:

- начин и услови прекопавања јавне површине,

- локација и начин заузимања јавне површине којим се најмање ограничава њено редовно

коришћење,

- вријеме заузимања јавне површине за извођење радова изградње, односно радова

одржавања или поправке подземне инсталације,

- услови за безбједно одвијање саобраћаја,

- остали услови заузимања и прекопавања јавне површине и

- накнада за прекопавање јавне површине.

Члан 7.

(1) Прекопавање јавних површина у случајевима хитних интервенција на поправци прикључка на подземне инсталације може се извести и без прибављене сагласности, уз обавезу пријаве радова надлежном одјељењу и комуналној полицији.

(2) Ако је прекопавање извршено ван радног времена или у нерадне дане, пријава извршених радова се подноси првог наредног радног дана.

(3) Уз пријаву радова, обавезно се приложе ситуациони план са уцртаном локацијом прекопа.

Члан 8.

За прекопавање јавне површине плаћа се накнада по m¹ прекопане јавне површине, и то:

- за прекоп саобраћајница, тротоара и осталих асфалтних површина 10,00 КМ/m¹,

- за прекоп макадамских саобраћајница, банкина и зелених површина 4,00 КМ/m¹,

- за прекоп наведених површина, у сврху инвестиционих улагања,

дужине преко 500 m у континуитету 1,50 КМ/m¹.

Члан 9.

Подносилац захтјева дужан је омогућити стручни надзор над извођењем радова изградње, реконструкције и одржавања подземних инсталација и прикључака на те инсталације, овлаштеном лицу надлежног одјељења.

Члан 10.

Надлежно одјељење дужно је доставити копију сагласности за прекопавање јавне површине Комуналној полици и Полицијској станици Дервента.

Члан 11.

Отпад настао прекопавањем јавне површине извођач радова је дужан одмах уклонити.

Члан 12.

Прекопавање јавних површина и довођење у првобитно стање врши се у складу са сагласношћу из члана 6. ове одлуке.

Члан 13.

(1) Прекопана јавна површина мора се санирати и довести у првобитно стање у року који је утврђен сагласношћу, односно одмах по извршеним радовима хитне интервенције.

(2) Сва оштећења имовине и других инсталација која су настала извођењем радова на прекопавању јавне површине, подносилац захтјева дужан је одмах отклонити.

Члан 14.

Ако се прекопана јавна површина не доведе у првобитно стање до истека рока утврђеног у сагласности за прекопавање, односно ако се одмах по завршетку хитне интервенције, не отклони оштећење из става 2. претходног члана или не уклони отпад настао прекопавањем јавне површине, надлежно одјељење извршиће те радове путем трећих лица, на терет подносиоца захтјева.

Члан 15.

Оштећења јавне површине настала услијед неквалитетног извођења радова санације прекопане јавне површине, у гарантном року од двије године од дана санације јавне површине, или проузрокована коришћењем подземних инсталација, подносилац захтјева дужан је отклонити одмах, а најкасније у року који одреди надлежно одјељење или комунална полиција. У супротном отклањање оштећења извршиће се путем трећих лица, на терет подносиоца захтјева.

Члан 16.

(1) Новчаном казном у износу од 500,00 до 5.000,00 КМ казниће се за прекршај привредно друштво или друго правно лице, ако:

- изврши прекопавање јавне површине без претходно прибављене

сагласности (члан 3);

- изврши прекопавање супротно датој сагласности (члан 6.);

- не пријави прекопавање јавне површине ради извођења радова

хитних интервенција (члан 7.);

- не омогући стручни надзор овлаштеном лицу надлежног одјељења (члан 9.);

- отпад настао прекопавањем јавне површине одмах не уклони (члан 11.);

- не изврши у року санацију и довођење у првобитно стање прекопану

јавну површину (члан 13. став 1.);

- не отклони у року оштећења имовине и инсталација проузрокованих

извођењем радова прекопавања јавне површине (члан 13. став 2.);

(2) За прекршаје из става 1. овог члана, казниће се и одговорно лице у правном лицу, новчаном казном у износу од 200,00 до 1.500,00 КМ.

(3) За прекршаје из става 1. овог члана, казниће се предузетник новчаном казном у износу од 200,00 до 1.000,00 КМ.

(4) За прекршаје из става 1. овог члана казниће се физичко лице новчаном казном у износу од 100,00 до 600,00 КМ.

Члан 17.

Градоначелник Дервенте је дужан у року од 30 дана од ступања на снагу ове Одлуке да донесе Правилник о прекопу јавних површина и техничким условима за санирање прекопаних јавних површина.

Члан 18.

Ступањем на снагу ове oдлуке престаје да важи Одлука о начину и условима за прекопавање јавних површина на подручју општине Дервента („Службени гласник општине Дервента“, број 2/19).

Члан 19.

Ова одлука ступа на снагу осмог дана од дана објављивања у „Службеном гласнику града Дервента“.

СКУПШТИНА ГРАДА

Број: Предсједник Скупштине

Датум:

Дервента

ОБРАЗЛОЖЕЊЕ

ПРАВНИ ОСНОВ

Правни основ за доношење ове Одлуке садржан је у члану 2. став 1. тачка л. и љ. Закона о комуналним дјелатностима („Службени гласник Републике Српске”, број: 124/11 и 100/17), којим је прописано да је одржавање, уређивање и опремање јавних зелених и рекреационих површина и одржавање јавних саобраћајних површина у насељеним мјестима комунална дјелатност од посебног јавног интереса, у члану 39. став 2. тачка 2. Закона о локалној самоуправи („Службени гласник Републике Српске”, број: 97/16, 36/19 и 61/21), којим је прописано да јединица локалне самоуправе доноси одлуке и друге опште акте и даје њихово аутентично тумачење, као и у члану 37. став 2. тачка 2. Статута града Дервента („Службени гласник града Дервента“, број: 6/21, 20/21 и 10/22), којим је прописано да Скупштина града доноси одлуке и друга општа акта и даје њихово аутентично тумачење.

РАЗЛОЗИ ЗА ДОНОШЕЊЕ ОДЛУКЕ

Разлози за доношење предложене одлуке су прије свега поједностављење процедура одобравања прекопавања јавних површина, с обзиром да се у предложеној одлуци бришу одредбе по којима је уз захтјев за прекопавање потребно доставити грађевинску дозволу и главни пројекат, јер се ради о документацији која се прибавља у оквиру посебног поступка који претходи самом прекопавању, а за које је надлежно Одјељење за просторно уређење. Контрола се и даље осигурава кроз услове прописане овом одлуком, вршењем надзора над извођењем радова прекопавања као и прописивањем казнених одредби за непоступање у складу са одлуком . Такође, новом одлуком смањене су цијене прекопа по 1m¹ за прекопавање свих површина, док је за прекопе дуже од 500 1m¹ цијена остала иста. С обзиром да је одлука која престала важити из 2019. године, потребно је било замијенити термин „општина“ са термином „Град Дервента“.

Приједлог Одлуке о начину и условима за прекопавање јавних површина на подручју града Дервента сачињен је у складу са Правилима за израду закона и других прописа Републике Српске („Службени гласник Републике Српске“, број 24/14), јер је чланом 2. Правила прописано да су између осталих, и органи јединица локалне самоуправе дужни да Правила примјењују приликом израде прописа.

На основу напријед наведеног, предлаже се да Скупштина града Дервента донесе предложену одлуку.

ОБРАЂИВАЧ: ПРЕДЛАГАЧ:

ОДЈЕЉЕЊЕ ЗА СТАМБЕНО -

КОМУНАЛНЕ ПОСЛОВЕ ГРАДОНАЧЕЛНИК